Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του κανονισμού (EΚ) αριθ. 499/96 του Συμβουλίου για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα αλιείας και ζωντανά άλογα, καταγωγής Ισλανδίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στην απόφασή του 2004/368/EΚ, το Συμβούλιο ενέκρινε τη δέσμη για τη "διεύρυνση" του ΕΟΧ, στην οποία συμπεριλαμβάνεται ένα πρόσθετο πρωτόκολλο της συμφωνίας ελευθέρων συναλλαγών ΕΚ-Ισλανδίας του 1972. Το εν λόγω πρόσθετο πρωτόκολλο προβλέπει, μεταξύ άλλων, το άνοιγμα κοινοτικής δασμολογικής ποσόστωσης για ένα αλιευτικό προϊόν (ΕΕ L 130, 29.4.2004, σ. 85).

Για να εφαρμοστεί αυτή η νέα δασμολογική ποσόστωση, πρέπει να τροποποιηθεί ο κανονισμός (EΚ) αριθ. 499/96 του Συμβουλίου σύμφωνα με τη συνημμένη πρόταση.

Αυτός είναι ο σκοπός της παρούσας πρότασης.

2004/0132 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (EΚ) αριθ. 499/96 του Συμβουλίου για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα αλιείας και ζωντανά άλογα, καταγωγής Ισλανδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133,

την πρόταση της Επιτροπής [1],

[1] ΕΕ C ..., ..., σ. ...

Εκτιμώντας τα ακόλουθα :

(1) Σύμφωνα με τον κανονισμό (ΕΚ) αριθ. 499/96 του Συμβουλίου της 19ης Μαρτίου 1996 για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα αλιείας και ζωντανά άλογα καταγωγής Ισλανδίας [2], ανοίχθηκαν κοινοτικές δασμολογικές ποσοστώσεις για αυτά τα αλιευτικά προϊόντα και τα ζωντανά άλογα.

[2] ΕΕ L 75, 23.3.1996, σ. 8.

(2) Η συμμετοχή της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβακίας και της Σλοβενίας (αποκαλούμενες στο εξής: 'οι υπό ένταξη χώρες') στον Ευρωπαϊκό Οικονομικό Χώρο συμφωνήθηκε με τη συμφωνία διεύρυνσης του ΕΟΧ, η οποία υπεγράφη μεταξύ της Κοινότητας και των κρατών μελών της, της Ισλανδίας, του Liechtenstein και της Νορβηγίας και των υπό ένταξη χωρών στις 14 Oκτωβρίου 2003.

(3) Εν αναμονή της ολοκλήρωσης των διαδικασιών που απαιτούνται για την έγκριση της συμφωνίας διεύρυνσης για τον ΕΟΧ, συνήφθη μία συμφωνία υπό μορφή ανταλλαγής επιστολών η οποία προβλέπει την προσωρινή εφαρμογή της συμφωνίας διεύρυνσης για τον ΕΟΧ. Η εν λόγω συμφωνία εγκρίθηκε με την απόφαση 2004/368/EΚ [3] του Συμβουλίου.

[3] ΕΕ L 130, 29.4.2004, σ. 1.

(4) Η συμφωνία για τη διεύρυνση του ΕΟΧ προβλέπει ένα πρόσθετο πρωτόκολλο της συμφωνίας ελευθέρων συναλλαγών ΕΚ-Ισλανδίας του 1972, το οποίο περιλαμβάνει μία νέα κοινοτική δασμολογική ποσόστωση για ένα αλιευτικό προϊόν. Πρέπει να ανοιχθεί η εν λόγω δασμολογική ποσόστωση.

(5) Ο συμβατικός δασμός του κοινού δασμολογίου για το εν λόγω αλιευτικό προϊόν κατά τη διάρκεια της περιόδου από 15 Φεβρουαρίου έως 15 Ιουνίου κάθε έτους είναι "μηδέν" και, συνεπώς, η χρήση της προαναφερόμενης δασμολογικής ποσόστωσης δεν είναι αναγκαία κατά τη διάρκεια αυτής της περιόδου.

(6) Πρέπει να τροποποιηθεί ο κανονισμός (ΕΚ) αριθ. 499/96.

(7) Δεδομένου ότι η συμφωνία για τη διεύρυνση του ΕΟΧ αρχίζει να ισχύει από την 1η Μαΐου 2004, ο παρών κανονισμός πρέπει να εφαρμοστεί από την ίδια ημερομηνία και πρέπει να τεθεί σε ισχύ αμέσως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 499/96 τροποποιείται ως εξής:

(1) Στο άρθρο 1 προστίθεται η ακόλουθη παράγραφος 4:

"4. Το ευεργέτημα της δασμολογικής ποσόστωσης με αύξοντα αριθμό 09.0792 δεν χορηγείται για προϊόντα που δηλώθηκαν για θέση σε ελεύθερη κυκλοφορία κατά την περίοδο από 15 Φεβρουαρίου έως 15 Ιουνίου".

(2) Το παράρτημα τροποποιείται σύμφωνα με το παράρτημα του παρόντος κανονισμού.

Άρθρο 2

Για το 2004, ο ετήσιος όγκος της δασμολογικής ποσόστωσης με αύξοντα αριθμό 09.0792 μειώνεται κατ' αναλογία του μέρους της περιόδου της ποσόστωσης, σε ολόκληρες εβδομάδες, το οποίο έχει διαρρεύσει πριν από την ημερομηνία που αναφέρεται στη δεύτερη παράγραφο του άρθρου 3.

Άρθρο 3

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός εφαρμόζεται από την 1η Μαΐου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Στο παράρτημα του κανονισμού (ΕΚ) αριθ. 499/96 προστίθεται το ακόλουθο προϊόν:

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>